**Dôvodová správa**

1. **Všeobecná časť**

Návrh nariadenia vlády Slovenskej republiky, ktorým sa ustanovuje výška sadzby na jednu hodinu osobnej asistencie a výška peňažného príspevku na opatrovanie predkladá Ministerstvo práce, sociálnych vecí a rodiny Slovenskej republiky na základe Plánu legislatívnych úloh vlády Slovenskej republiky na rok 2025 a § 42 ods. 7 zákona č. 447/2008 Z. z. o peňažných príspevkoch na kompenzáciu ťažkého zdravotného postihnutia a o zmene a doplnení niektorých zákonov v znení neskorších predpisov (ďalej len „zákon“).

Podľa § 42 ods. 7 zákona môže vláda Slovenskej republiky ustanoviť nariadením vlády Slovenskej republiky výšku sadzby na jednu hodinu osobnej asistencie podľa § 22 ods. 9 zákona a výšku peňažného príspevku na opatrovanie podľa § 40 ods. 8 zákona. Výška sadzby na jednu hodinu osobnej asistencie a výška peňažného príspevku na opatrovanie sa ustanovuje vždy k 1. júlu.

V súčasnosti sa výšky peňažného príspevku na opatrovanie odvíjajú iba od počtu opatrovaných fyzických osôb s ťažkým zdravotným postihnutím. V závislosti od tejto skutočnosti ustanovuje zákon v § 40 ods. 8 peňažný príspevok na opatrovanie v dvoch výškach.

Návrhom nariadenia vlády Slovenskej republiky sa zvyšuje sadzba na jednu hodinu osobnej asistencie, ktorá je relevantnou veličinou na výpočet výšky peňažného príspevku na osobnú asistenciu  a súčasne aj obidve výšky peňažného príspevku na opatrovanie. Pri opatrovaní jednej fyzickej osoby s ťažkým zdravotným postihnutím sa peňažný príspevok na opatrovanie navrhuje zvýšiť na sumu čistej minimálnej mzdy pre rok 2025.

Účinnosť sa v súlade so zákonom navrhuje od 1. júla 2025.

Predkladaný návrh nariadenia vlády Slovenskej republiky bude mať negatívny vplyv na rozpočet verejnej správy z dôvodu valorizácie peňažného príspevku na opatrovanie a sadzby na jednu hodinu osobnej asistencie v súlade s doložkou vybraných vplyvov v celkovej výške 22 202 414 eur v roku 2025, 55 895 383 eur v roku 2026, 57 179 079 eur v roku 2027 a 58 488 216 eur v roku 2028. Ide o zvýšenie rozpočtových výdavkov kapitoly Ministerstva práce, sociálnych vecí a rodiny Slovenskej republiky určených na vyplácanie kompenzácií sociálnych dôsledkov ťažkého zdravotného postihnutia.

Predkladaný návrh nariadenia vlády Slovenskej republiky bude mať pozitívne sociálne vplyvy. Nebude mať vplyv na podnikateľské prostredie, na životné prostredie, na informatizáciu spoločnosti, na služby verejnej správy pre občana, ani na manželstvo, rodičovstvo a rodinu. Analýza vplyvov na rozpočet verejnej správy a analýza sociálnych vplyvov je obsiahnutá v priloženej doložke.

Návrh nariadenia vlády Slovenskej republiky je v súlade s Ústavou Slovenskej republiky, ústavnými zákonmi a nálezmi Ústavného súdu Slovenskej republiky, ďalšími všeobecne záväznými právnymi predpismi Slovenskej republiky, právom Európskej únie, medzinárodnými zmluvami a inými medzinárodnými dokumentmi, ktorými je Slovenská republika viazaná.

Návrh nariadenia vlády Slovenskej republiky nie je predmetom vnútrokomunitárneho pripomienkového konania.